Адыгэ хъыджэбзымрэ балъкъэр щIалэмрэ Голливудым спектакль щагъэув
Куэдым яцIыху актёрхэу Кулиев Алимрэ Жэман Iэминэрэ иджыблагъэ спектакль гъэщIэгъуэн ягъэуващ. Stephanie Feury Studio Theatre камернэ пэш иным абыхэм утыку къыщрахьащ «ЛIэныгъэм зэпэIэ-щIэ дищIыху» фIэщыгъэм щIэт теплъэгъуэ. Абы и режиссёрри продюсерри Алимщ, спектаклыр ди зэманым хуэкIуэу зыгъэхьэзырар Iэминэщ.
Жэман Iэминэрэ Кулиев Алимрэ.
Я хъыбар зэрыщIэми, Кулиев Алимрэ Жэман Iэминэрэ зэи зэрихьэлIатэкъым. ФейсбукымкIэ зэрыцIыхуу, я мурадхэмкIэ зэдэгуэша иужькIэ, тегушхуэри спектаклым елэжьын щIадзащ, репетицэхэр Skype-кIэ ящIащ. ИтIанэ мазэкIэ Лос-Анджелес зыщагъэсащ. А тIум я закъуэ фIэкIа спектаклым зэрыхэмытым куэдкIэ тынш ищIырт Iуэхур.
МахуитIкIэ ягъэлъэгъуа спектак-лым цIыхур пэшым щIэзу къекIуэлIащ. Абыхэм хуаIэта Iэгуауэ иным гурыIуэгъуэ ищIырт ягу зэрыдыхьар. Ди лъахэгъухэм жаIэ я спектаклыр мы гъэм Америкэм и Штат Зэгуэтхэм и щIыпIэ зыбжанэм щагъэлъэгъуэну, театр фестиваль зэмылIэужьыгъуэхэм утыку къыщрахьэну зэрамурадыр. Абыхэм къыхагъэщ я лэжьыгъэр Къэбэрдей-Балъкъэрми щагъэлъэгъуэну зэрыщIэхъуэпсыр, ауэ Москва е Налшык нэхърэ Голливу-дым уи IэдакъэщIэкIыр утыку къыщипхьэныр куэдкIэ нэхъ зэрытыншыр, сомкIи нэхъ пуду укъызэрикIыр дыщIагъуж. А лъэпощхьэпохэм илъахъэр куэдщ.
«Сэ сызэреплъымкIэ дэ тIум ди лэжьыгъэр ди зэфIэкIым и закъуэкъым зи щыхьэтыр, атIэ ижь-ижьыж лъандэрэ адыгэхэмрэ балъкъэрхэмрэ яку дэлъ зэныбжьэгъугъэ быдэм и щапхъэщ. Ар Голливудым дызэрыщаIэтам нэхърэ куэдкIэ нэхъ лъапIэу къысщохъу», — жеIэ Жэман Iэминэ.
Кулиев Алим Америкэм и Штат Зэгуэтхэм иджы спектакль етIуанэ щегъэув — ипэкIэ спектакль зыбжанэм актёру щыджэгуащ. Абы жеIэ ди республикэм нэгъабэ къыщыхъуа лъэпкъ зэпэщIэувэныгъэм а спектаклыр игъэувынымкIэ зэрытригъэгушхуар. Iэминэрэ езымрэ я творческэ зэдэлэжьэныгъэр куэдым щапхъэ яхуэхъуну зэрыщыгугъыр. «Сэ фIыуэ къызгуроIуэ дунейр, цIыхухэр, къэрал системэр зэрысхуэмыхъуэжынур. Сэ схуэщIэнуращи, щапхъэ согъэлъагъуэ, цIыхухэр дахагъэм дызогъэхьэх. Ди республикэм деж- кIэ мыхьэнэшхуэ иIэщ адыгэхэмрэ балъкъэрхэмрэ зэгурыIуэныгъэ яку дэлъу зэдэпсэуным».
Алимрэ Iэминэрэ дохъуэхъу, я зэфIэкIыр нэхъыбэ хъуну. Утыку инхэм я цIэ щыжаIэу, къызыхэкIа лъэпкъхэр иджыри куэдрэ ягъэгушхуэну ди гуапэщ.
Тэрчокъуэ Дисэ.
